ત્રીજું પરિબળ તામિલનાડુમાં ઊભું થશે તે પણ સ્પષ્ટ થઈ ગયું છે. રજનીકાંતે રાજકીય પક્ષની જાહેરાત કરી છે. કમલ હાસન તૈયારીમાં છે. બે દિગ્ગજ ફિલ્મ સ્ટાર પણ મેદાનમાં આવી ગયા છે ત્યારે સ્ટાલિને માત્ર એઆઇએડીએમકેનો સામનો નથી કરવાનું તે પણ નક્કી થઈ ગયું છે. રજનીકાંત અને કમલ હાસન સામસામે રહેશે તે લગભગ નક્કી છે, પણ કોણ ક્યાં ઊભું રહેશે તે સ્પષ્ટ થતું નથી. રજનીકાંત ભાજપ તરફી દેખાઈ રહ્યા છે, પણ તેમની ફિલ્મો દ્વારા તેમણે દ્રવિડ રાજકારણને જ વધારે મહત્ત્વ આપ્યું છે. કમલ હાસન કરુણાનિધિની જેમ નાસ્તિક અને આર્ય વિચારધારા અને ધર્મનો વિરોધ કરનારા છે. આ સંજોગોમાં તામિલનાડુનું રાજકારણ કેવી રીતે આકાર લે છે તે સમજવું અઘરું બન્યું છે. 2014ની ચૂંટણીમાં જયલલિતા છવાઇ ગયા હતા. એકલે હાથે 39 બેઠકો મેળવી હતી તે હાલમાં એનડીએને બહુ ઉપયોગી લાગી હતી. ભાજપે ગયા વખતે એક બેઠક સાથે ખાતું ખોલાવ્યું હતું, પણ હજીય તામિલનાડુમાં તેણે એઆઇએડીએમકેનો જ આધાર લેવાનો છે ત્યારે 2019માં શું થશે તે સ્પષ્ટ નથી. સ્ટાલિનને ગયા વખતની હારને ધ્યાનમાં રાખીને આયોજન નથી કરવાનું. આ વખતની સ્થિતિને ધ્યાનમાં રાખીને વ્યૂહ ઘડવાનો છે, ત્યારે તેની આવડતની ચકાસણી થઈ જશે. દરમિયાન મોટો ભાઇ શું કરે છે તેના પર નજર રાખવાની છે. તે પછી રાજકારણના ‘મોટા ભા’ઓ સામે લડવાની તૈયારી કરવાની છે.